
Uznesenie Okresný súd Prešov v právnej veci žalobcu: A. B., nar. X.X.XXXX, C. XXXX/XX, XXX XX D., zastúpeného JUDr. Jakubom Magdom, advokátom, Požiarnická 3969/21, 080 01 Prešov, proti žalovanému: ITcity s.r.o., Pod Kalváriou 4202/17, 080 01 Prešov, IČO: 45 849 480, zastúpenému spoločnosťou Advokátska kancelária JUDr. Michal Kmec, s.r.o., Pod Kalváriou 51A, 080 01 Prešov, IČO: 57 355 169, o určenie neplatnosti okamžitého skončenia pracovného pomeru a náhradu mzdy s príslušenstvom, takto rozhodol: Konanie zastavuje. Náhradu trov konania stranám nepriznáva. odôvodnenie: 1. Žalobou doručenou súdu 27.2.2026 sa žalobca domáhal, aby súd určil, že okamžité skončenie pracovného pomeru dané žalovaným žalobcovi je neplatné, že pracovný pomer naďalej trvá, a že žalovaný je povinný zaplatiť žalobcovi náhradu mzdy v sume priemerného zárobku, a to odo dňa 30.12.2025 z dočasu, kedy mu žalovaný umožní pokračovať v práci, spolu s príslušenstvom. 2. Písomným podaním zo dňa 4.6.2026 žalobca oznámil, že v predmetnej veci bola uzavretá mimosúdna dohoda, a z toho dôvodu berie podanú žalobu v celom rozsahu späť a navrhuje konanie zastaviť s tým, že si nárok na náhradu trov konania vrátane trov právneho zastúpenia voči žalovanému neuplatňuje. Mimosúdna dohoda predložená nebola. 3. Písomným podaním doručeným súdu 10.6.2026 žalovaný oznámil, že potvrdzuje uzavretie mimosúdnej dohody so žalobcom a že si voči žalobcovi neuplatňuje nárok na náhradu trov konania. 4. Podľa § 156 zákona č. 160/2015 Z.z. Civilného sporového poriadku (ďalej len „CSP“) konanie sa začína doručením žaloby alebo doručením návrhu na nariadenie neodkladného opatrenia alebo zabezpečovacieho opatrenia súdu. 5. Podľa § 144 CSP žalobca môže vziať žalobu späť. 6. Podľa § 145 ods. 1 CSP ak je žaloba vzatá späť celkom, súd konanie zastaví. 7. Podľa § 146 ods. 1 CSP súd konanie nezastaví, ak žalovaný so späťvzatím žaloby z vážnych dôvodov nesúhlasí. Na nesúhlas žalovaného so späťvzatím žaloby sa neprihliada, ak dôjde k späťvzatiu žaloby skôr, než sa začalo predbežné prejednanie sporu podľa § 168 alebo pojednávanie. 8. V danom prípade žalobca zobral žalobu v celom rozsahu späť, a keďže tak urobil skôr než sa začalo predbežné prejednanie sporu alebo pojednávanie, teda v čase, keď sa na prípadný nesúhlas žalovaného so späťvzatím žaloby v zmysle ust. § 146 ods. 1 CSP neprihliada, pričom žalovaný navyše potvrdil
uzavretie mimosúdnej dohody a nevzniesol výhrady k spätvzatiu žaloby, súd konanie postupom podľa § 145 ods. 1 CSP zastavil. 9. O náhrade trov konania súd rozhodoval v zmysle ust. § 262 ods. 1 CSP, podľa ktorého o nároku na náhradu trov konania rozhodne aj bez návrhu súd v rozhodnutí, ktorým sa konanie končí. Podľa § 255 ods. 1 CSP súd prizná strane náhradu trov konania podľa pomeru jej úspechu vo veci. Podľa § 256 ods. 1 CSP ak strana procesne zavinila zastavenie konania, súd prizná náhradu trov konania protistrane. Podľa § 262 ods. 2 CSP o výške náhrady trov konania rozhodne súd prvej inštancie po právoplatnosti rozhodnutia, ktorým sa konanie končí, samostatným uznesením, ktoré vydá súdny úradník. 10. Podľa § 251 CSP trovy konania sú všetky preukázané, odôvodnené a účelne vynaložené výdavky, ktoré vzniknú v konaní v súvislosti s uplatňovaním alebo bránením práva. Podľa § 257 CSP výnimočne súd neprizná náhradu trov konania, ak existujú dôvody hodné osobitného zreteľa. 11. Z podania žalobcu i vyjadrenia žalovaného vyplýva, že späťvzatie žaloby bolo odôvodnené uzavretí mimosúdnej dohody, pričom žalobca uviedol, že si nárok na náhradu trov konania voči žalovanému neuplatňuje, a aj žalovaný uviedol, že si voči žalobcovi neuplatňuje nárok na náhradu trov konania. Konanie bolo zastavené pre späťvzatie žaloby bez meritórneho rozhodnutia a s tým spojeného posúdenia dôvodnosti procesného postupu a úspechu vo veci, a súd by mal v zmysle ust. § 262 ods. 1 CSP aj bez návrhu (s prihliadnutím na obsah súdneho spisu) v rozhodnutí, ktorým sa konanie končí, priznať podľa § 256 ods. 1 CSP procesne úspešnej strane náhradu trov konania, o ktorej výške by následne v zmysle § 262 ods. 2 CSP rozhodol po právoplatnosti tohto rozhodnutia samostatným uznesením (ktoré by vydal súdny úradník). Keďže si však strany konania náhradu trov konania neuplatňujú, súd z tohto dôvodu hodného osobitného zreteľa ich úspešnosť v konaní ďalej osobitne neposudzoval a náhradu trov konania stranám nepriznal. Poučenie: Proti tomuto uzneseniu možno podať odvolanie v lehote 15 dní odo dňa jeho doručenia. Odvolanie sa podáva na súde, proti ktorého rozhodnutiu smeruje. V odvolaní treba popri všeobecných náležitostiach podania podľa §127 CSP (ktorému súdu je určené, kto ho robí, ktorej veci sa týka, čo sa ním sleduje a podpisu) uviesť, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh).

